În Baia Mare sunt distruse, săptămânal, câteva zeci de igluuri de către cei care speră că vor găsi înăuntru ambalaje cu sigla SGR, pe care să încaseze 0,50 de lei în momentul în care le duc la aparatele de preluare ambalaje, spun reprezentanţii ADI Deşeuri Maramureş.
Asta, deoarece un căutător de ambalaje poate câștiga, în circa 4 ore de căutări, peste 160 de lei din ambalaje! În aceste condiţii, „recipienții pentru colectarea sticlei sau a plasticului sunt loviți cu obiecte dure, sau se folosesc clești pentru a crea o gaură suficient de mare ca o persoană să poată intra înăuntru. De obicei, se folosesc copii. S-a creat o adevărată rețea a celor care fură ambalaje de la punctele de colectare. Hoții acționează pe familii, fiecare luându-și un «drept exclusiv» de operare pe anumite puncte de colectare din oraș. Doar intervenția constantă și promptă a Poliției Locale poate duce la o reducere a acestor distrugeri. “Îi rugăm pe cetățeni să arunce ambalajele de plastic (SGR), dacă nu le predau la aparatele de preluare, doar compactate. Astfel nu pot fi predate şi rămân fără valoare, descurajând hoții să mai caute în igluuri”, au mai explicat cei de la ADI Deşeuri.